b"\n_START_ARTICLE_\n\xc3\x89lie Faure\n_START_SECTION_\nTraject\xc3\xb2ria\n_START_PARAGRAPH_\nFill de Pierre Faure, comerciant, i de Suzanne Reclus, \xc3\x89lie Faure va estar influ\xc3\xaft pels seus oncles, el ge\xc3\xb2graf i militant anarquista \xc3\x89lis\xc3\xa9e Reclus i l'etn\xc3\xb2leg \xc3\x89lie Reclus._NEWLINE_Als 15 anys va anar a viure a Par\xc3\xads  amb els seus germans i es va apassionar per la pintura. Va comen\xc3\xa7ar a visitar ass\xc3\xadduament el Museu del Louvre i va assistir a les classes del fil\xc3\xb2sof Henri Bergson._NEWLINE_Va estudiar medicina a la universitat, per\xc3\xb2 seguia amb la seva passi\xc3\xb3 per l'art. El 1899, als 26 anys, va llegir la seva tesi m\xc3\xa8dica. Tanmateix, l'any 1902 va iniciar la publicaci\xc3\xb3 d'articles sobre art en el diari L\xe2\x80\x99Aurore. Es va interessar especialment per Vel\xc3\xa1zquez, tema del seu primer llibre, i per C\xc3\xa9zanne. A m\xc3\xa9s, va fer confer\xc3\xa8ncies sobre divulgaci\xc3\xb3 art\xc3\xadstica entre 1905 i 1909, any en qu\xc3\xa8 comen\xc3\xa7\xc3\xa0 a publicar-se Histoire de l'art._NEWLINE_Va ser metge militar en la Primera Guerra Mundial. En concloure la guerra es va dedicar a viatjar. Va donar suport a la Segona Rep\xc3\xbablica Espanyola, horroritzat davant l'ascens del feixisme, i va visitar despr\xc3\xa9s als combatents de Barcelona i Madrid. Les seves notes sobre aquest tema es van publicar p\xc3\xb2stumament a M\xc3\xa9ditations catastrophiques._NEWLINE_La seva monumental Histoire de l'art (1909-1921) \xc3\xa9s indispensable per obtenir refer\xc3\xa8ncies fonamentals d'aquesta disciplina. En ella, estudia les obres art\xc3\xadstiques i representatives de certes etapes de la hist\xc3\xb2ria de la cultura. _NEWLINE_Aix\xc3\xad mateix \xc3\xa9s autor de diverses obres hist\xc3\xb2rico-filos\xc3\xb2fiques, entre les quals es troba una sobre Napole\xc3\xb3 publicada el 1921. Amb tot, destaca per haver escrit L'Esprit des formes (1927) i Els Constructeurs (1914), que recull assajos sobre C\xc3\xa9zanne, Michelet, Nietzsche, Lamarck i Dostoyevski, i D'autres Terres en vue (1932)._NEWLINE_Jean-Luc Godard en la seva pel\xc2\xb7l\xc3\xadcula Pierrot el boig, va fer recitar a Jean-Paul Belmondo un extracte d'aquesta obra ficat en una banyera."